62024CJ0086
ROZSUDOK SÚDNEHO DVORA (ôsma komora)
z 2. októbra 2025 (
*1
)
„Návrh na začatie prejudiciálneho konania – Colná únia – Nariadenie (EÚ) č. 952/2013 – Určenie pôvodu tovaru – Delegované nariadenie (EÚ) 2015/2446 – Podpoložka 730441 harmonizovaného systému opisu a číselného označovania tovaru – Rúry, rúrky a duté profily, bezšvové, zo železa (okrem liatiny) alebo z ocele – Platnosť pravidla pôvodu uplatniteľného na oceľové rúrky – Rúrky dokončené za tepla a následne opracované úberom za studena“
Vo veci C‑86/24,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Krajského soudu v Ostravě – pobočka v Olomouci (Krajský súd Ostrava – pobočka v Olomouci, Česká republika) z 23. januára 2024 a doručený Súdnemu dvoru 2. februára 2024, ktorý súvisí s konaním:
CS STEEL a.s.
proti
Generálnímu ředitelství cel,
SÚDNY DVOR (ôsma komora),
v zložení: predseda ôsmej komory S. Rodin (spravodajca), sudcovia N. Piçarra a N. Fenger,
generálny advokát: R. Norkus,
tajomník: R. Stefanova‑Kamiševa, referentka,
so zreteľom na písomnú časť konania a po pojednávaní z 27. marca 2025,
so zreteľom na pripomienky, ktoré predložili:
–
CS STEEL a.s., v zastúpení: D. Urbanec, advokát,
–
Generální ředitelství cel, v zastúpení: P. Polák,
–
česká vláda, v zastúpení: L. Březinová, L. Halajová, M. Smolek a J. Vláčil, splnomocnení zástupcovia,
–
španielska vláda, v zastúpení: M. Morales Puerta a P. Pérez Zapico, splnomocnené zástupkyne,
–
Európska komisia, v zastúpení: B. Eggers a J. Hradil, splnomocnení zástupcovia,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
1
Návrh na začatie prejudiciálneho konania sa týka platnosti základného pravidla uplatniteľného na tovar patriaci do podpoložky 730441 (ďalej len „základné pravidlo“) harmonizovaného systému opisu a číselného označovania tovaru (ďalej len „HS“), stanoveného v prílohe 22‑01 k delegovanému nariadeniu Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 2015, s. 1).
2
Tento návrh bol podaný v rámci sporu, ktorého stranami sú česká spoločnosť CS STEEL a.s. a Generální ředitelství cel (Generálne riaditeľstvo ciel, Česká republika) (ďalej len „vnútroštátny colný orgán“), vo veci dodatočného vyrubenia cla uloženého tejto spoločnosti.
Právny rámec
Medzinárodné právo
3
HS bol zavedený Medzinárodným dohovorom o harmonizovanom systéme opisu a číselného označovania tovaru, uzavretým 14. júna 1983 v Bruseli [Zbierka zmlúv Organizácie Spojených národov, zv. 1503, s. 4, č. 25910 (1988)], rámci Svetovej colnej organizácie (WCO) a schváleným spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288). Vysvetlivky k HS boli vypracované v rámci WCO v súlade s ustanoveniami tohto dohovoru.
4
Vysvetlivka vzťahujúca sa na položku 7304 HS spresňuje:
„Rúry, rúrky a duté profily tejto položky možno vytvarovať rôznymi postupmi:
…
B) Ťahanie za tepla prostredníctvom vytláčania v lise, buď pod sklom (postup UgineSéjournet), alebo pod iným lubrikantom, z guľatiny. Tento postup v skutočnosti zahŕňa tieto úkony: prepichnutie, potenciálne expanziu a ťahanie.
Po uvedených úkonoch nasledujú dokončovacie úkony:
–
buď za tepla: v tomto prípade surová rúra po žíhaní prechádza doredukovne, či už ťahovej alebo nie, a potom do rovnacieho stroja;
–
alebo za studena na tŕňovej tyči ťahaním na stolici alebo valcovaním na pútnickej valcovacej stolici (postupy Mannesmann alebo Megaval). Tieto postupy umožňujú vytvarovať z rúr valcovaných alebo ťahaných za tepla, ktoré sa používajú ako predvalky, rúry s menším priemerom a hrúbkou ako postupy za tepla (treba poznamenať, že proces Transval umožňuje vytvarovať priamo rúry s nízkou hrúbkou), ako aj rúry s menšími odchýlkami, pokiaľ ide o priemer a hrúbku. Úkony za studena tiež umožňujú dosiahnuť rôzne stupne povrchovej úpravy, najmä hladký povrch (rúry s nízkym stupňom drsnosti), ktorá sa vyžaduje napríklad pre pneumatické a hydraulické valce.
…“
Právo Únie
Colný kódex
5
Článok 60 nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 2013, s. 1, ďalej len „colný kódex“), nazvaný „Získanie pôvodu tovaru“, v odseku 2 stanovuje:
„Tovar, na ktorého výrobe sa zúčastňuje viac ako jedna krajina alebo územie, sa považuje za tovar s pôvodom v krajine alebo na území, kde sa vykonalo jeho posledné, podstatné a hospodársky odôvodnené zušľachtenie alebo prepracovanie, a to v podnikoch vybavených na tento účel, ktorého výsledkom je nový výrobok alebo ktoré predstavuje dôležitý stupeň výroby.“
6
Článok 62 tohto kódexu s názvom „Delegovanie právomoci“ stanovuje:
„[Európska k]omisia je splnomocnená v súlade s článkom 284 prijímať delegované akty, v ktorých ustanoví pravidlá, na základe ktorých sa tovar, pri ktorom sa na účely uplatňovania opatrení [Európskej u]nie uvedených v článku 59 požaduje určenie nepreferenčného pôvodu, považuje za tovar úplne získaný v jedinej krajine alebo na jedinom území alebo za tovar, ktorého posledné, podstatné a hospodársky odôvodnené zušľachtenie alebo prepracovanie sa uskutočnilo v tejto krajine alebo na tomto území, a to v podnikoch vybavených na tento účel, pričom výsledkom je nový výrobok alebo toto spracovanie alebo opracovanie predstavuje dôležitý stupeň výroby, v súlade s článkom 60.“
7
Článok 284 uvedeného kódexu, nazvaný „Výkon delegovanej právomoci“, spresňuje podmienky tohto výkonu.
Delegované nariadenie 2015/2446
8
Komisia v rámci výkonu právomoci, ktorú jej priznáva článok 62 colného kódexu, prijala delegované nariadenie 2015/2446.
9
Príloha 22‑01 k tomuto delegovanému nariadeniu je nazvaná „Úvodné poznámky a zoznam podstatných spracovateľských operácií alebo operácií opracovania, ktoré zakladajú nepreferenčný pôvod“. Táto príloha obsahuje časť s názvom „Úvodné poznámky“, ktorej body 2 a 3 znejú takto:
„2. Uplatňovanie pravidiel tejto prílohy
2.1.
Pravidlá stanovené v tejto prílohe sa majú uplatňovať na tovar na základe jeho zatriedenia v [HS], ako aj na základe ďalších kritérií, ktoré sa môžu dodatočne stanoviť k položkám alebo podpoložkám [HS] vytvoreným osobitne na účely tejto prílohy. Na položku alebo podpoložku [HS], ktorá je pri použití takýchto kritérií ďalej rozdelená, sa v tejto prílohe odkazuje ako na ‚rozdelenú položku‘ alebo ‚rozdelenú podpoložku‘. …
Zatriedenie tovaru do položiek a podpoložiek [HS] sa riadi všeobecnými pravidlami na interpretáciu [HS] a všetkými príslušnými poznámkami k triedam, kapitolám a podpoložkám uvedeného systému. Dané pravidlá a poznámky sú súčasťou kombinovanej nomenklatúry, ktorá je stanovená v prílohe I k nariadeniu Rady (EHS) č. 2658/87 [z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382)]. Na účely identifikácie správnej rozdelenej položky alebo podpoložky pre určitý tovar v tejto prílohe sa majú uplatňovať všeobecné pravidlá na interpretáciu [HS] a všetky príslušné poznámky k triedam, kapitolám a podpoložkám uvedeného systému mutatis mutandis, pokiaľ sa v tejto prílohe nevyžaduje inak.
…
3. Glosár
Keď sú základné pravidlá na úrovni ďalšieho členenia založené na zmene v nomenklatúrnom zatriedení tovaru, môžu byť vyjadrené pomocou týchto skratiek:
…
CTH: zmena na príslušnú položku z ktorejkoľvek inej položky.
…“
10
Kapitola 73 uvedenej prílohy obsahuje tabuľku uvádzajúcu základné pravidlá, ktoré sa majú uplatňovať na účely určenia krajiny alebo územia pôvodu tovaru, ktorý je v nej uvedený a identifikovaný podľa jeho položky alebo podpoložky v HS, najmä základné pravidlo uplatniteľné na bezšvové rúry a rúrky z nehrdzavejúcej ocele ťahané alebo valcované za studena s kruhovým prierezom patriacim do podpoložky 730441 HS. Uvedená tabuľka má takýto obsah:
„Kód HS 2012
Opis tovaru
Základné pravidlá
…
7304
– Rúry, rúrky a duté profily, bezšvové, zo železa (okrem liatiny) alebo z ocele
Ako sa stanovuje pre podpoložky
– Rúry, rúrky druhov používaných na ropovody alebo plynovody:
7304 11
– – Z nehrdzavejúcej ocele
CTH
…
– Ostatné, kruhového prierezu, z nehrdzavejúcej ocele:
7304 41
– – Ťahané za studena alebo valcované za studena (úberom za studena)
CTH; alebo zmena z dutých profilov podpoložky 7304 49
7304 49
– – Ostatné
CTH“
Spor vo veci samej, prejudiciálna otázka a konanie na Súdnom dvore
11
Maxim Tubes Company Pvt. Ltd, spoločnosť so sídlom v Indii, doviezla do tejto krajiny hotové oceľové rúrky dokončené za tepla pochádzajúce z Číny, ktoré patria do podpoložky 730411 a spĺňajú normu ASTM A312. Tieto rúrky boli následne v Indii opracované úberom za studena valcovaním, morením, pasivovaním, žíhaním, rovnaním a rezaním, čo malo za následok zmenu ich rozmerov. Takto spracované rúrky, ktoré stále spĺňali normu ASTM A312, boli vyvezené do Únie spoločnosti CS STEEL.
12
V období od januára 2016 do decembra 2017 Celní úřad pro Olomoucký kraj (Colný úrad pre Olomoucký kraj, Česká republika) prijal šesť colných vyhlásení, ktoré podala CS STEEL na prepustenie bezšvových rúrok z nehrdzavejúcej ocele s kruhovým prierezom patriacich do podpoložky 730441 HS, v prípade ktorých bol deklarovaný nepreferenčný indický pôvod.
13
V nadväznosti na kontrolu vnútroštátny colný orgán dospel k záveru, že tieto rúrky majú čínsky pôvod, a v dôsledku toho pristúpil k dodatočnému vymáhaniu splatných ciel v súlade s vykonávacím nariadením Komisie (EÚ) 2018/330 z 5. marca 2018, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých bezšvových rúr a rúrok z nehrdzavejúcej ocele s pôvodom v Čínskej ľudovej republike (Ú. v. EÚ L 63, 2018, s. 15).
14
Tento orgán sa domnieval, že zmena pôvodu uvedených rúrok by bola možná len vtedy, ak by rúrky boli vyrobené z tovarov patriacich do iných položiek HS, akými sú oceľový odpad a šrot patriaci do položky 7204, alebo duté profily patriace do podpoložky 730449.
15
Krajský soud v Ostravě – pobočka v Olomouci (Krajský súd Ostrava – pobočka v Olomouci, Česká republika), vnútroštátny súd, ktorý podal návrh na začatie prejudiciálneho konania a na ktorý CS STEEL podala žalobu proti rozhodnutiam vnútroštátneho colného orgánu týkajúcim sa tohto dodatočného výmeru, sa pýta na platnosť základného pravidla týkajúceho sa určenia pôvodu tovaru patriaceho do podpoložky 730441 HS, uvedeného v prílohe 22-01 k delegovanému nariadeniu 2015/2446, keďže podľa tohto pravidla sa takému tovaru vyrobenému redukovaním výrobkov patriacich do podpoložky 730449 HS za studena priznáva charakter tovaru s pôvodom v krajine, v ktorej sa tieto operácie uskutočnili, zatiaľ čo takéto spracovanie výrobkov patriacich do podpoložky 730411 HS nepriznáva tomuto tovaru takýto pôvod.
16
V tejto súvislosti vnútroštátny súd uvádza, že zo základného pravidla týkajúceho sa určenia pôvodu tovaru zatriedeného do podpoložky 730441 HS v spojení s rozsudkom z 21. septembra 2023, Stappert Deutschland (C‑210/22, EU:C:2023:693), vyplýva, že k zmene pôvodu v podstate dochádza buď zmenou colnej položky, alebo spracovaním výrobku, ktorý patrí do podpoložky 730449 HS, za studena. Podľa tohto súdu, keďže jediným relevantným rozdielom medzi podpoložkou 730449 a podpoložkou 730411 je zjavne spôsob využitia rúrok, toto základné pravidlo môže zakladať diskriminačné rozlišovanie vo vzťahu k spracovaným výrobkom, ktoré pred spracovaním patria do podpoložky 730411 HS.
17
Za týchto okolností Krajský soud v Ostravě – pobočka v Olomouci (Krajský súd Ostrava – pobočka v Olomouci) rozhodol prerušiť konanie a položiť Súdnemu dvoru túto prejudiciálnu otázku:
„Je základné pravidlo na určenie pôvodu stanovené pre podpoložku 730441 [HS], uvedené v prílohe 22‑01 k delegovanému nariadeniu [2015/2446], platné v rozsahu, v akom vylučuje, že na zmenu pôvodu za tepla dokončených rúrok podpoložky 730411, ktoré sú v súlade s normou ASTM A312, je dostatočné ich spracovanie za studena (úberom za studena)?“
18
V odpovedi na žiadosť Súdneho dvora o informácie, ktorá sa týkala najmä vplyvu spracovania dotknutých rúrok za studena, vnútroštátny súd na jednej strane uviedol, že rozmery, štruktúra a vlastnosti materiálu týchto rúrok boli zmenené významným spôsobom, a na druhej strane, že nevie, či uvedené rúrky majú vlastnosti, na základe ktorých sú použiteľné ako ropovody alebo plynovody.
O prejudiciálnej otázke
19
Svojou otázkou sa vnútroštátny súd v podstate pýta, či je základné pravidlo platné vzhľadom na článok 60 ods. 2 colného kódexu v rozsahu, v akom nestanovuje, že rúrky patriace do podpoložky 730441 HS získané za studena z rúrok patriacich do podpoložky 730411 HS možno považovať za výrobky s pôvodom v krajine alebo na území, kde boli podrobené ich poslednému zušľachteniu alebo prepracovaniu.
20
V tejto súvislosti je potrebné uviesť, že podľa znenia základného pravidla sa rúry a rúrky zaradené do podpoložky 730441 HS považujú za pochádzajúce z krajiny, v ktorej boli spracované buď z výrobkov zaradených do inej položky HS, alebo redukciou za studena z „dutých profilov patriacich do podpoložky 730449“ HS. Súdny dvor však v rozsudku z 21. septembra 2023 (C‑210/22, EU:C:2023:693, bod 66) rozhodol, že toto pravidlo je neplatné v rozsahu, v akom vylučuje, aby zmena colnej položky vyplývajúca zo zušľachtenia rúr a rúrok patriacich do podpoložky 730449 HS na bezšvové rúry, rúrky a duté profily zo železa alebo z ocele, ťahané za studena alebo valcované za studena (úberom za studena), patriace do podpoložky 730441 HS, priznávala týmto posledným uvedeným výrobkom povahu výrobkov s pôvodom v krajine, kde boli vykonané tieto zmeny.
21
Preto sa zdá, ako v podstate uvádza vnútroštátny súd, že základné pravidlo v spojení s týmto rozsudkom stanovuje rozdielne zaobchádzanie, pokiaľ ide o určenie pôvodu, medzi spracovaním za studena rúr a rúrok patriacich do podpoložky 730411 HS a spracovaním za studena rúr a rúrok patriacich do podpoložky 730449 HS.
22
Podľa článku 62 colného kódexu je však Komisia splnomocnená prijímať delegované akty, v ktorých ustanoví pravidlá, na základe ktorých sa tovar považuje za tovar, ktorého posledné, podstatné a hospodársky odôvodnené zušľachtenie alebo prepracovanie sa uskutočnilo v tejto krajine alebo na tomto území, a to v podnikoch vybavených na tento účel, pričom výsledkom je nový výrobok, alebo toto spracovanie alebo opracovanie predstavuje dôležitý stupeň výroby, v súlade s článkom 60 tohto kódexu. Cieľom týchto aktov je spresniť, akým spôsobom sa abstraktné kritériá uvedené v tomto poslednom uvedenom ustanovení majú vykladať a uplatňovať v konkrétnych situáciách (rozsudok z 21. septembra 2023, Stappert Deutschland, C‑210/22, EU:C:2023:693, bod 52 a citovaná judikatúra).
23
Ako však vyplýva z ustálenej judikatúry Súdneho dvora, výkon tejto právomoci Komisie podlieha dodržiavaniu určitých požiadaviek. Ciele sledované týmto delegovaným nariadením musia byť takej povahy, aby odôvodňovali jeho prijatie, toto delegované nariadenie musí spĺňať požiadavku odôvodnenia, ktorú má takýto akt spĺňať, a posúdenia Komisie týkajúce sa určenia krajiny pôvodu výrobkov, na ktoré sa uvedené delegované nariadenie uplatňuje, nesmú obsahovať nesprávne právne posúdenie alebo zjavne nesprávne posúdenie z hľadiska článku 60 ods. 2 colného kódexu (rozsudok z 21. septembra 2023, Stappert Deutschland, C‑210/22, EU:C:2023:693, bod 53 a citovaná judikatúra).
24
Tento pôvod totiž musí byť v každom prípade určený podľa rozhodujúceho kritéria, ktorým je „posledné podstatné zušľachtenie alebo prepracovanie“ dotknutého tovaru. Samotný tento výraz treba chápať tak, že odkazuje na fázu výrobného procesu, v priebehu ktorého tento tovar získa svoje použitie, ako aj osobitné vlastnosti a zloženie, ktoré predtým nemal a ktoré nemajú podstúpiť ďalšie podstatné kvalitatívne zmeny (rozsudok z 21. septembra 2023, Stappert Deutschland, C‑210/22, EU:C:2023:693, bod 54 a citovaná judikatúra).
25
Súdne preskúmanie dôvodnosti ustanovenia takého aktu, akým je príloha 22‑01 k delegovanému nariadeniu 2015/2446, ktoré stanovuje základné pravidlo, sa má týkať otázky, či sa Komisia, bez ohľadu na akékoľvek nesprávne právne posúdenie, s prihliadnutím na skutkový stav dotknutej konkrétnej situácie dopustila zjavne nesprávneho posúdenia pri vykonávaní článku 60 ods. 2 colného kódexu (rozsudok z 21. septembra 2023, Stappert Deutschland, C‑210/22, EU:C:2023:693, bod 55 a citovaná judikatúra).
26
Podľa judikatúry Súdneho dvora také rozdielne zaobchádzanie s podobnými operáciami prepracovania, aké je uvedené v bode 21 tohto rozsudku, musí byť Komisiou objektívne odôvodnené na to, aby bolo možné konštatovať, že sa nedopustila takéhoto pochybenia (pozri v tomto zmysle rozsudky z 23. marca 1983, Cousin a i., 162/82, EU:C:1983:93, bod 21, ako aj z 21. septembra 2023, Stappert Deutschland, C‑210/22, EU:C:2023:693, bod 56).
27
V prejednávanej veci Komisia tvrdí, že súlad rúr a rúrok pochádzajúcich z Číny, dovezených do Indie a patriacich do podpoložky 730411 HS s normou ASTM A312 smeruje k preukázaniu, že tieto výrobky už boli konečnými výrobkami, ktoré nemohli byť predmetom hospodársky odôvodneného podstatného spracovania vedúceho k zmene pôvodu.
28
Táto inštitúcia tiež v podstate tvrdí, že spracovanie rúr a rúrok patriacich do podpoložky 730411 HS za studena, ktoré má za následok ich zmenu takým spôsobom, že patria do podpoložky 730441 HS, nevedie k tomu, že by im bolo priznané určenie a zloženie, ktoré predtým nemali, keďže prešli poslednými kvalitatívnymi zmenami pri ich spracovaní za tepla, ktoré viedlo k ich zaradeniu do prvej podpoložky. Takéto spracovanie týchto rúr a rúrok za studena síce vedie k nezvratným zmenám týchto výrobkov, najmä zmenšením ich rozmeru, ale nebráni tomu, aby sa používali ako plynovody alebo ropovody a spĺňali normu ASTM A312, ako sa zhodujú všetky oprávnené subjekty, ktoré predložili Súdnemu dvoru pripomienky. Uvedené spracovanie za studena sa tak odlišuje od spracovania za studena predvaliek rúr, ktoré sú polotovarmi, na ktoré sa vzťahuje rozsudok z 21. septembra 2023, Stappert Deutschland (C‑210/22, EU:C:2023:693), a ktoré patria do podpoložky 730449 HS.
29
V tejto súvislosti treba uviesť, že tovar uvedený v podpoložkách 730411 a 730441 HS je v prípade prvej z týchto podpoložiek opísaný ako bezšvové rúry a rúrky používané na ropovody alebo plynovody z nehrdzavejúcej ocele a v prípade druhej z týchto podpoložiek ako bezšvové rúry a rúrky kruhového prierezu z nehrdzavejúcej ocele ťahané za studena alebo valcované za studena (úberom za studena).
30
Rúry a rúrky preto prestávajú patriť do podpoložky 730411 HS a môžu patriť do podpoložky 730441 HS stratou typických vlastností pre rúry a rúrky používané na ropovody alebo plynovody, ktorá nevyhnutne nevedie k strate vlastností, ktoré ich robia použiteľnými na tento účel.
31
Z vyššie uvedeného vyplýva, že spracovanie rúr a rúrok patriacich do podpoložky 730411 HS za studena, ktoré má za následok ich zmenu takým spôsobom, že patria do podpoložky 730441 HS, hoci môže spôsobiť významnú zmenu ich vlastností, nevedie len z tohto dôvodu k zmene určenia a pôvodného zloženia týchto rúr a rúrok.
32
Toto posúdenie nie je vyvrátené odpoveďou vnútroštátneho súdu na žiadosť Súdneho dvora o informácie citovanú v bode 18 tohto rozsudku, podľa ktorej spracovanie rúrok patriacich do podpoložky 730411 HS za studena môže mať významný vplyv na rozmery, štruktúru a vlastnosti týchto rúrok. Z tejto odpovede totiž nevyplýva ani to, že spracovanie rúr dotknutých vo veci samej za studena bolo takého rozsahu, že tieto rúry prestali byť použiteľné na prepravu ropy a plynu, ani to, že sa zmenilo ich zloženie. Takéto posúdenie je naopak potvrdené skutočnosťou, že po tomto spracovaní uvedené rúry stále spĺňajú normu ASTM A312. Ako uvádza Komisia bez toho, aby jej protirečili ostatné oprávnené subjekty, tento súlad potvrdzuje použiteľnosť tých istých rúrok ako potrubia na prepravu ropy a zemného plynu.
33
Za týchto podmienok treba konštatovať, že rozdielne zaobchádzanie, pokiaľ ide o určenie pôvodu stanovené základným pravidlom, medzi spracovaním za studena rúr a rúrok patriacich do podpoložky 730411 HS a spracovaním za studena rúr a rúrok patriacich do podpoložky 730449 HS, je objektívne odôvodnené. Komisia sa preto nedopustila zjavne nesprávneho posúdenia, keď prijala toto pravidlo.
34
Vzhľadom na všetky predchádzajúce úvahy treba na položenú otázku odpovedať tak, že jej preskúmaním nebola zistená žiadna skutočnosť, ktorá by mohla ovplyvniť platnosť základného pravidla.
O trovách
35
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (ôsma komora) rozhodol takto:
Preskúmaním prejudiciálnej otázky nebola zistená žiadna skutočnosť, ktorá by mohla ovplyvniť platnosť základného pravidla uplatniteľného na tovar patriaci do podpoložky 730441 harmonizovaného systému opisu a číselného označovania tovaru, stanoveného v prílohe 22‑01 k delegovanému nariadeniu Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie.
Podpisy
(
*1
)	Jazyk konania: čeština.